CXCIV.  Privilegium pro monasterio Reomensi.   (Veronae, Sept. 17.) [D. PLANCHE,  Hist. de Bour.,  I, Preuv., p. 60.]
LUCIUS episcopus, servus servorum Dei, dilectis filiis abbati et capitulo Reomensi, salutem et apostolicam benedictionem.
Justis petentium desideriis dignum est nos facilem praebere consensum et vota quae a rationis tramite non discordant, effectu prosequente complere. Quapropter, dilecti in Domino filii, vestris justis postulationibus grato concurrentes assensu, ecclesiam quam venerabilis frater noster Lingonensis episcopus juxta pontem Montisbarri in honorem beati Thomae martyris de novo fundavit et vobis ad instituendos ibi monachos de capituli sui assensu concessit, sicut vobis canonice collata est et vos eam cum omnibus pertinentiis suis canonice possidetis, devotioni vestrae auctoritate apostolica confirmamus et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae XV Kal. Octobris.